Estudiants de l'IES reben formació sobre l'addicció a videojocs
10 de novembre de 2021

L'Ajuntament de l’Eliana, en el marc del Programa Provincial de Drogodependències i altres trastorns addictius de la Diputació de València, està desenvolupant aquests dies el taller ‘El meu avatar i jo’. Una actuació dirigida a l'alumnat de 3r de l'ESO de l'IES l'Eliana amb l'objectiu de previndre conductes addictives relacionades amb l'ús excessiu i inadequat dels videojocs.

El programa formatiu, que ha tingut lloc entre el 25 d'octubre i el 8 de novembre, s'ha desenvolupant a través del procediment de mentoria, pel qual tres grups de 20 alumnes reben dues sessions, les conclusions de les quals hauran de traslladar posteriorment als seus iguals. I és que els videojocs constitueixen una eina lúdica per a la població adolescent que, per les seues característiques estructurals i funcionals, poden afavorir un ús abusiu d'aquests. Aquesta situació pot conduir a un trastorn addictiu amb tota una simptomatologia associada que els propis joves han de conéixer i saber identificar.

Tal com ha explicat l'edil de Polítiques Socials, Mª José Valenzuela, aquest tipus d'actuació sorgeix de la necessitat de donar resposta a la creixent alarma social sobre el mal ús dels videojocs per part dels adolescents. “Una situació que requereix d'una formació tecnològica per a evitar un ús inadequat i les seues conseqüències”, ha afegit.